জানুয়ারিতেই নয়া টিম নীতিন নবীনের, কেন্দ্রীয় তালিকায় কি এবার জায়গা পাবে বাংলা?

নয়াদিল্লি: পূর্ব ভারতের (East India) সবচেয়ে বড় রাজ্য হলেও বিজেপির (BJP) কেন্দ্রীয় পদাধিকারীদের বর্তমান তালিকায় বাংলার কোনও নেতার নাম নেই। দীর্ঘদিন ধরেই এই নিয়ে অস্বস্তি রয়েছে রাজ্য বিজেপির অন্দরে। এবার সেই তালিকায় রদবদলের সম্ভাবনা তৈরি হয়েছে। জানুয়ারিতেই বিজেপির কেন্দ্রীয় নেতৃত্বে বদল আসতে চলেছে। প্রশ্ন উঠছে, এই দফায় কি বাংলার ‘উপেক্ষা’ কাটবে, নাকি ছবিটা আগের মতোই থাকবে?

বিজেপি সূত্রের খবর, মকর সংক্রান্তির পর দলের নবনিযুক্ত সর্বভারতীয় কার্যনির্বাহী সভাপতি নীতিন নবীন আনুষ্ঠানিকভাবে দায়িত্ব নেবেন। দায়িত্ব গ্রহণের পরই তিনি নিজের টিম সাজাতে পারেন। চলতি জানুয়ারির মধ্যেই কেন্দ্রীয় পদাধিকারীদের নতুন তালিকা প্রকাশিত হতে পারে বলেই ইঙ্গিত। আর সেই তালিকায় বাংলার কোনও নেতার নাম থাকে কি না, সেদিকেই নজর রাজনৈতিক মহলের।

আরও পড়ুন: নতুন বছরের দ্বিতীয় দিনেও দিল্লিতে ‘দমবন্ধ’ পরিস্থিতি

রাজনৈতিক বিশ্লেষকদের মতে, ২০২১-এর বিধানসভা নির্বাচন এবং ২০২৪-এর লোকসভা ভোটে ধাক্কা খাওয়ার পর বাংলায় বিজেপির সাংগঠনিক দুর্বলতা ও নেতৃত্বের অভ্যন্তরীণ দ্বন্দ্বই কেন্দ্রীয় স্তরে প্রতিনিধিত্ব না পাওয়ার অন্যতম কারণ। তাঁদের মতে, ভোটের সময় বাংলার গুরুত্ব বাড়লেও ভোট শেষ হলে কেন্দ্রীয় নেতৃত্বের নজর অন্য রাজ্যেই বেশি থাকে। তার উদাহরণ কেন্দ্রীয় মন্ত্রিসভা। ২০১৯ সালে বাংলা থেকে ১৮টি লোকসভা আসন জেতার পরও পূর্ণমন্ত্রী পায়নি রাজ্য। ২০২৪-এ আসন কমে ১২ হলেও পরিস্থিতির কোনও পরিবর্তন হয়নি। অসম, বিহার বা ওড়িশার মতো রাজ্য থেকে একাধিক পূর্ণমন্ত্রী থাকলেও বাংলার ভাগ্যে এসেছে শুধু রাষ্ট্রমন্ত্রীর পদ।

তবে আসন্ন বিধানসভা নির্বাচনকে সামনে রেখে এবার কিছুটা হলেও কৌশল বদলাতে পারে বিজেপি, এমন ইঙ্গিত মিলছে। বিজেপির এক কেন্দ্রীয় নেতার মতে, প্রথম সারিতে না হলেও দ্বিতীয় সারির কেন্দ্রীয় দায়িত্বে বাংলার কাউকে জায়গা দেওয়ার সম্ভাবনা উড়িয়ে দেওয়া যাচ্ছে না।

এরই মধ্যে নতুন বছরের প্রথম দিন কল্পতরু উৎসবে যোগ দিতে কলকাতায় আসেন নীতিন নবীন। পাহাড়গঞ্জের রামকৃষ্ণ মিশনে পুজো দিয়ে সন্ন্যাসীদের সঙ্গে মত বিনিময় করেন তিনি। তাঁর বক্তব্য, “রামকৃষ্ণ ও স্বামী বিবেকানন্দের শিক্ষা সারা দেশের যুবসমাজের কাছে অনুপ্রেরণা।” বাংলার ভোটের দিকেই তাকিয়ে এই সফর কি না, তা নিয়েও জল্পনা শুরু হয়েছে রাজনৈতিক মহলে।